Koreaanse nasionale rugbyspan

Die Suid-Koreaanse nasionale rugbyspan (Koreaans: 대한민국 럭비 유니언 국가대표팀, Daehan Min'guk Reogbi Yunieon Gukga Daepyo Tim), deur Wêreldrugby erken as Korea, is die nasionale rugbyspan wat Suid-Korea in internasionale wedstryde (toetswedstryde) verteenwoordig. Rugby word in Suid-Korea geadministreer deur die Koreaanse Rugbyunie (Engels: Korea Rugby Union, afgekort KRU; Koreaans: 대한럭비협회) wat in 1946 gestig is. Hulle dra die bynaam “Mugunghwas”, na die alteaboompie (Hibiscus syriacus), die nasionale blom van die Asiatiese land. Suid-Korea word deur Wêreldrugby as ’n vlak drie-span erken. Die Suid-Koreaanse rugbyspan is tans (Julie 2025) 36ste op Wêreldrugby se wêreldranglys gelys.  Saam met Hongkong is Suid-Korea tradisioneel een van die sterker Asiatiese nasionale rugbyspanne ná Japan.

Rugby in Korea dateer uit die Japannese besetting en word sedertdien sterk deur die voormalige koloniale mag beïnvloed. In 1969 het Suid-Korea sy eerste toetswedstryd tydens die eerste Asiatiese Kampioenskap teen Taiwan gespeel. Die Suid-Koreaanse span het hul hoogtepunt in die tagtigerjare bereik, toe hulle drie opeenvolgende Asiatiese Rugbykampioenskaptoernooie kon wen (en ook ’n volstoom Japan verslaan het), en selfs daarin geslaag het om in ’n toetswedstryd teen die Wallabies te speel. Hulle het tydens die Asiatiese Beker vyf titels ingepalm, sewe keer as naaswenner en nege keer in die vierde plek geëindig. Suid-Korea het op gereelde grondslag na die uitspeelwedstryde van die rugbywêreldbekerkwalifisering deurgedring, maar hulle kon nog nie vir dié toernooi kwalifiseer nie. Korea het die uitspeelwedstryd van die kwalifisering vir die rugbywêreldbekertoernooie in 1999, 2003 en 2007 gehaal, maar hulle is telkens deur Tonga uitgeskakel. Hulle kon ook nie kwalifiseer vir die rugbywêreldbekertoernooie van 2011, 2015, 2019 of 2023 nie. Die Koreaanse span speel tradisioneel in donkerblou truie met rooi kleuraksente, wit broeke en donkerblou sokkies – wat aan die kleure van die vlag van Suid-Korea ontleen is.

 Beheerliggaam 

Die beheerliggaam vir rugby in Suid-Korea is die Koreaanse Rugbyunie (Engels: Korea Rugby Union, afgekort KRU; Koreaans: 대한럭비협회). Die KRU is in 1946 gestig en het in 1988 by die Internasionale Rugbyvoetbalraad (IRVR; nou Wêreldrugby) aangesluit.  Daarbenewens was die KRU in 1968 ’n stigtingslid van die Asiatiese Rugbyvoetbalunie (Engels: Asian Rugby Football Union, ARFU; nou Asië Rugby). 

Die hoogste rugbyliga in Suid-Korea is die in 2003 gestigte Koreaanse Superrugbyliga, waaraan vier spanne deelneem. Die meeste spelers van die Koreaanse nasionale span is uit dié liga afkomstig. Van die ander spelers is veral op professionele vlak in Japan aktief.

Naas die amptelike nasionale span roep die KRU ook ander keurspanne byeen. Net soos ander rugbylande beskik Suid-Korea oor ’n o/20-nasionale span wat aan die Wêreldrugby o/20-kampioenskap deelneem.  Die Korea Sevens is die Suid-Koreaanse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting.

Noord-Korea, wat net soos Suid-Korea op dieselfde skiereiland geleë is, beskik nie oor sy eie nasionale rugbyspan nie en is ook nie ’n lid van die wêreldbeheerliggaam Wêreldrugby nie. Wêreldrugby erken Suid-Korea onder die amptelike naam Korea as verteenwoordiger van die hele Koreaanse Skiereiland.

 Geskiedenis 
 Invoering en vestiging van rugby 
Dit is onbekend wanneer rugby vir die eerste keer in Korea gespeel is. Gedurende die middel-19de eeu het Europese seemanne van die vroegste rugbywedstryde in Noordoos-Asiatiese hawestede soos Shanghai en Yokohama in die buurlande China en Japan gespeel, maar dit is onbekend wanneer dit in Korea begin het. In 1905 is Korea deur Japan beset en in 1910 geannekseer, die vernaamste rugbyland in Asië, en rugby is glo daarna deur Japanners na Korea saamgebring. Suid-Korea handhaaf tot vandag toe ’n sterk rugbymededinging met Japan.  Ná die Tweede Wêreldoorlog, en later, gedurende die Korea-oorlog, het die groot instroming van troepe uit die lande van die Britse Statebond die sport se teenwoordigheid versterk. Sedertdien word rugby in Suid-Korea veral deur die weermag gespeel. Die Koreaanse Rugbyunie (KRU) is in 1946 gestig.

Die Suid-Koreaanse rugby het egter ook ’n tweede hupstoot gekry. Die sterk groei van dié land se ekonomie sedert die 1960’s het tot ’n sterk samewerking tussen Japannese en Suid-Koreaanse maatskappye gelei, en dit het die voormalige oorheersing van die weermag in rugby beëindig. In 1968 was Suid-Korea een van die Asiatiese Rugbyvoetbalunie (Engels: Asian Rugby Football Union, ARFU; nou Asië Rugby) se stigterslede; die ander was Hongkong, Japan, Maleisië, Singapoer, Sri Lanka en Thailand. In Maart 1969 het die Suid-Koreaners aan die eerste Asiatiese Rugbykampioenskap in Japan deelgeneem, hulle het egter drie nederlae gely teen Taiwan, Hongkong en Japan, terwyl die wedstryd teen Thailand weens sterk sneeu afgelas moes word.  Een jaar later kon die span die uitspeelwedstryd teen Ceylon wen. 

 Eerste Asiatiese Rugbykampioenskappe 
Gedurende die 1970’s het Suid-Korea wedstryde teen die meeste Asiatiese buurlande met ’n rugbytradisie gespeel, insluitende Hongkong, Japan, Taiwan, Thailand, Maleisië, Sri Lanka en Singapoer. Suid-Korea het gemengde resultate teen sy bure aangeteken en tydens die Asiatiese Rugbykampioenskap 1972 weereens vyfde eindig, dié keer het hulle Sri Lanka oorrompel.  Van 1974 het die span ’n opwaartse neiging begin toon en vir die eerste keer in die derde plek geëindig, nadat hulle Maleisië in die uitspeelwedstryd verneder het.  Een jaar later het die Suid-Koreaners die tweede plek ná die Japanners behaal.  In 1978 en 1980 het hulle die eindstryd gehaal, maar hulle is telkens deur Japan geklop.  

Gedurende die 1980’s het Suid-Korea volgens sy mededingingvermoeë Japan ingehaal en by Hongkong verbygesteek. In 1982 het die span eindelik deurgebreek en kon Japan in die eindstryd naelskraaps klop, gelyk aan hul eerste Asiatiese titel.  In die vierde agtereenvolgende eindstryd tussen Japan en Suid-Korea was die telling ná afloop van die gereelde speeltyd op 14–14. In ekstra tyd het die Koreaanse losskakel Moon Yuang-chan die beslissende skepdoel aangeteken en Suid-Korea die eindstryd met 12–9 laat beklink.  In 1984 moes hulle met die tweede plek ná Japan tevrede wees, terwyl hulle in 1986, 1988 en 1990 drie agtereenvolgende eindstrydoorwinnings oor Japan kon aanteken.     Daarmee het Suid-Korea homself naas Japan en Hongkong as ’n vername rugbyland in Asië gevestig. Die sport was destyds veral onder die militêre personeel stewig gevestig wat ook die plaaslike rugbyliga weerspieël het: Slegs een van die 14 spanne was ’n maatskaplike span.  Die Koreane kon veral voordeel trek uit hul groter en sterker liggaamsbou in vergelyking met die meeste ander Asiatiese spanne asook die dril by talle militêre klubs. Van die destydse noemenswaardige spelers sluit in Lee Ken-yok, kaptein Kim Yeon-ki en die speelmaker Sung Hae-kyoung.

 Gemengde prestasies 
In 1985 het die Internasionale Rugbyvoetbalraad (IRVR; nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRVR nege spanne vir deelname genooi, maar Suid-Korea het geen uitnodiging ontvang nie.  Suid-Korea het probeer om van rugby weer ’n Olimpiese sport te maak, toe hulle die Olimpiese Somerspele 1988 in Seoel aangebied het.  Roh Tae-woo, die destydse Suid-Koreaanse president en voormalige rugbyspeler, was ’n voorstander van dié idee.  Die voorstel is egter naelskraap verwerp.    In dieselfde jaar het Suid-Korea by die IRVR aangesluit en aan die Rugbywêreldbeker 1991-kwalifisering deelgeneem, maar drie nederlae teen Wes-Samoa, Japan en Tonga gely. 

Van die 1990’s af het Japan in ’n onoorwinlike opponent ontpop tydens die Asiatiese Rugbykampioenskappe en daarmee ook in die rugbywêreldbekerkwalifiserings. In 1992 het die gasheer in Seoel ook teenoor Hongkong teruggeval en kon slegs die uitspeelwedstryd om die derde plek haal, wat hulle teen Taiwan gewen het.  Tydens die Asiatiese Rugbykampioenskap 1994, wat deel was van die Rugbywêreldbeker 1995-kwalifisering, het Suid-Korea die eindstryd gehaal, maar hulle is deur Japan geklop, wat vir die hooftoernooi in Suid-Afrika kon kwalifiseer. 

Die Asiatiese Rugbykampioenskappe in 1996, 1998 en 2000 het Suid-Korea telkens as naaswenner ná Japan afgesluit.    Die 1998-toernooi is in ag geneem vir die Rugbywêreldbeker 1999-kwalifisering en die Suid-Koreaners het as naaswenner die uitspeelrondte gehaal, waar hulle teen Nederland te staan gekom het. Hulle het met ’n algehele telling van 108–45 geseëvier en in die daaropvolgende rondte teen Tonga te staan gekom. Suid-Korea het egter met ’n algehele telling van 41–140 vasgeval.  Daarteenoor kon die Suid-Koreaners tydens beide die Asiatiese Spele in 1998 in Bangkok en in 2002 in Busan met die goue medalje voor die Japanners wegstap.

 In die nuwe millennium 
duimnael|Japan teen Korea tydens die Asiatiese Rugbykampioenskap in 2016
In 2002 het Suid-Korea tydens die Rugbywêreldbeker 2003-kwalifisering ná twee nederlae teen Japan en twee oorwinnings oor Taiwan die uitspeelrondte gehaal, maar hulle het dié keer teen Tonga met 0–194 vasgeval.  Tydens die daaropvolgende Asiatiese Rugbykampioenskap het hulle ná maklike oorwinnings oor Taiwan en Hongkong, asook ’n naelskraapse oorwinning oor Japan hul vyfde Asiatiese titel ingepalm.  Hoewel Suid-Korea homself met hierdie suksesse oor die Japannese mededinger vir die eerste keer bo-aan die Asiatiese rugby kon vestig, was die spelbedryf in die land in vergelyking met die buurland steeds baie klein. Die KRU het slegs oor drie korporatiewe klubs teenoor die Japannese Rugbyvoetbalunie (JPRU) se 300 beskik en 1 000 gelisensieerde spelers teenoor die 120 000 in Japan. Nadat die Korea Electric Power Corporation aangekondig het, sy rugbyspan te ontbind, het die Koreaanse beheerliggaam aangekondig, om die maatskappy- en universiteitstoernooie in een liga te verenig en die Koreaanse Rugbyliga (KRL; nou Koreaanse Superrugbyliga, KSRL) te stig. In sy stigtingsjaar het sewe spanne aan dié liga deelgeneem. 

Tydens die Asiatiese Rugbykampioenskap 2004 het die span ná ’n maklike oorwinning oor Taiwan die eindstryd gehaal, maar hulle is eweneens deur Japan geklop.  Die Asiatiese Rugbykampioenskap 2006/07 was gelyktydig die vastelandse Rugbywêreldbeker 2007-kwalifisering en die Suid-Koreaners het ná ’n oorwinning oor Hongkong en ’n nederlaag teen Japan die uitspeelrondte gehaal, maar hulle is weereens deur Tonga met 3–85 geklop.  In dieselfde jaar het die Japannese Top League quotas ingestel vir Asiatiese spelers, waarna baie Koreaanse spelers na dié liga oorgeskakel het. Dit het ’n regstreekse invloed gehad op die Koreaanse s’n wat sy aantal spanne op ses moes verminder. Een jaar later het die Koreaanse Rugbyliga met die Nasionale Lenteliga tot die Koreaanse Lenteliga verenig, waaraan vyf spanne deelgeneem het.

 Verdere ontwikkeling 
Van 2008 af is die Asiatiese Rugbykampioenskap jaarliks in die eerste afdeling onder die naam “Top 5” tussen vyf spanne beslis met een promosie en relegasie elk. Dit het die tydelike naam “Asiatiese Vyfnasies” gedra. Suid-Korea het die eerste toernooi met ’n nederlaag teen Japan afgeskop, waarna hulle die debutante Kasakstan en die Arabiese Golfspan, asook Hongkong kon klop.  Tydens die Asiatiese Vyfnasies 2009 is Suid-Korea naas Japan ook deur Kasakstan geklop en moes met die derde plek tevrede wees.  Die Asiatiese Vyfnasies 2010 was deel van die Rugbywêreldbeker 2011-kwalifisering, Suid-Korea is egter ná vier nederlae teen Hongkong, Japan, die Arabiese Golfspan en Kasakstan na afdeling een gerelegeer.  Een jaar later het die span regstreekse promosie behaal ná maklike oorwinnings oor Filippyne in die halfeindstryd en Singapoer in die eindstryd.  Daarna het hulle in 2012 en 2013 telkens die tweede plek ná Japan behaal.   Een jaar later was dié toernooi deel van die Rugbywêreldbeker 2015-kwalifisering, maar Suid-Korea kon slegs Sri Lanka en Filippyne klop, terwyl hulle deur Japan en Hongkong verslaan is en sodoende die uitspeelwedstryde misgeloop het. 

In 2015 het Samsung Heavy Industries aangekondig om finansiële redes sy rugbyspan te ontbind. By dié klub was die meeste Koreaanse nasionale spelers aktief. Dit het die nasionale span se prestasies regstreeks beïnvloed. In dieselfde jaar is die Asiatiese kampioenskap in Asiatiese Rugbykampioenskap hernoem. Suid-Korea kon tydens dié en die twee daaropvolgende toernooie in 2016 en 2017 slegs die derde plek ná Japan en Hongkong haal.    In November 2016 kon die Suid-Koreaanse span ’n 38–36-oorwinning oor Chili aanteken. Die Asiatiese Rugbykampioenskappe in 2018 en 2019 het as Rugbywêreldbeker 2019-kwalifisering gedien. Aangesien die Japanners as gasheer reeds vir die toernooi gekwalifiseer was, het hulle nie daaraan deelgeneem nie. Suid-Korea kon dié toernooie egter slegs as naaswenner ná Hongkong afsluit en het sodoende die uitspeelwedstryd misgeloop.  

As gevolg van die reisbeperkings tydens die wêreldwye Covid-19-pandemie het die Suid-Koreaanse span in 2020 en 2021 nie in ’n enkele wedstryd gespeel nie. In 2021 het Choi Yoon die nuwe president van die Koreaanse beheerliggaam geword en die rugbyliga het sy huidige naam gekry: Koreaanse Superrugbyliga. Aangesien die Asiatiese Rugbykampioenskappe in 2022 en 2023 deel was van die Rugbywêreldbeker 2023-kwalifisering het Japan nie daaraan deelgeneem nie, maar Suid-Korea het weer telkens as naaswenner ná Hongkong geëindig.   In 2023 het spelers vir die eerste keer professionele kontrakte onderteken en, nadat die Japannese liga sy quotas vir Asiatiese spelers geskrap het, het baie Koreaanse nasionale spelers na die plaaslike liga teruggekeer. Daarbenewens het die Koreaanse beheerliggaam by die regering aangeklop vir ondersteuning met die stigting van nog korporatiewe klubs, ten einde van ’n soliede basis vir die liga en om die nasionale span se spelerpoel uit te brei. Tydens die Asiatiese Rugbykampioenskap 2024 het Suid-Korea ná ’n maklike oorwinning oor Maleisië, ’n verrassende naelskraapse nederlaag teen die Verenigde Arabiese Emirate en ’n swak nederlaag teen Hongkong slegs die derde plek behaal.  Die Asiatiese Rugbykampioenskap 2025 was deel van die Rugbywêreldbeker 2027-kwalifisering, maar die Koreane kon slegs een oorwinning oor Sri Lanka aanteken, voordat hulle deur die Verenigde Arabiese Emirate geklop en Hongkong verneder is, waarmee hulle die uitspeelwedstryde versuim het. 

 Kleure en embleem 
duimnael|Die alteaboompie, embleem van die Koreaanse nasionale rugbyspan
Suid-Korea speel tradisioneel in ’n donkerblou trui met rooi kleuraksente, wit broeke en donkerblou sokkies, die kleure van die nasionale vlag. Hul alternatiewe trui is wit met donkerblou kleuraksente, donkerblou broeke en donkerblou sokkies.

Die huidige truiverskaffer is die Suid-Koreaanse sportuitruster Pro-Specs  en die truiborg is die Suid-Koreaanse finansiële maatskappy OK Financial Group.  Die beheerliggaam se kenteken verskyn op die regterbors, die truiverskaffer se kenteken links en die borgkenteken op die middel.

Die Koreaanse Rugbyunie se kenteken toon ’n gestileerde alteaboompie (Hibiscus syriacus, ook “Roos van Saron” genoem) in pienk met die belettering Korea Rugby in Engels. Die nasionale span se bynaam is Mugunghwas (Hangul: 무궁화, Hanja: 無窮花), vertaalbaar as “die ewige blom”. 

 Tuisstadion 
Suid-Korea se tuisstadion is die Incheon Namdong Asiad Rugbyveld in Incheon naby die hoofstad Seoel met ’n kapasiteit van 4 968. Dit is in besit van die stad Incheon, wat dit aan die rugbyunie beskikbaar stel vir gebruik. Hier word amper al die nasionale span se tuiswedstryde, wedstryde van die professionele span Hyundai Glovis,  die meeste wedstryde tydens die nasionale rugbykampioenskap en ander rugbybyeenkomste aangebied. Die tweede hoofgebruiker is die vrouesokkerklub Incheon Hyundai Steel Red Angels.

 Toetswedstryde 
Suid-Korea het 92 van sy 165 toetswedstryde gewen, ’n wenrekord van 55,76%. Suid-Korea se statistieke in toetswedstryde teen alle lande, in alfabetiese volgorde, is soos volg (korrek teen Julie 2025) 

 Opponent Gespeel Gewen Verloor Gelykop % Gewen 20px Arabië  3  2  1  0  66,67   1  0  1  0  0,00   2  1  1  0  50,00   3  3  0  0  100,00   40  14  26  0  35,00   36  9  26  1  25,00   5  3  2  0  60,00   14  14  0  0  100,00   2  1  1  0  50,00   15  14  1  0  93,33   1  0  1  0  0,00   8  7  1  0  87,50   11  10  1  0  90,90   11  9  1  1  81,81   6  0  6  0  0,00   2  2  0  0  60,00   2  2  0  0  100,00   1  0  1  0  0,00Algeheel  165  92  71  2  55,76

 Rekords 
 Wêreldbekerrekord 
Suid-Korea kon tot dusver nog nie vir ’n rugbywêreldbekertoernooi kwalifiseer nie.

 Jaar  Uitslag 1987  Nie genooi nie 1991  Nie gekwalifiseer nie 1995  Nie gekwalifiseer nie 1999  Nie gekwalifiseer nie 2003  Nie gekwalifiseer nie 2007  Nie gekwalifiseer nie 2011  Nie gekwalifiseer nie 2015  Nie gekwalifiseer nie 2019  Nie gekwalifiseer nie 2023  Nie gekwalifiseer nie 2027  Nie gekwalifiseer nie 2031  

 Asiatiese Spele 
Tydens die Asiatiese Spele is in 1998 en 2002 rugbytoernooie aangebied (sedertdien word sewesrugby gebruik).

 1998: Goue medalje
 2002: Goue medalje

 Asiatiese Rugbykampioenskappe 
Die Koreaanse nasionale rugbyspan neem sedert 1969 aan die jaarlikse Asiatiese Rugbykampioenskap deel. Hulle het sedertdien vyf titels gewen.
 Toernooititels (5): 1982, 1986, 1988, 1990, 2002

 Ander toetswedstryde 
Vanweë sy laat vestiging het Suid-Korea gedurende die amateurtydperk min toere volgens die ou tradisie onderneem, aangesien dit teen die jaar 2000 tot ’n einde gekom het. Deesdae is toetswedstryde teen die spanne van die Suidelike Halfrond tweekeer per jaar moontlik. Gedurende Juniemaand se midjaarrugbytoetsreeks en gedurende Novembermaand se eindjaarrugbytoetsreeks. In teenstelling met die meeste ander rugbylande speel Suid-Korea nie vir enige trofee teen sy opponente nie.

 Spelers 
 Huidige span 
Die volgende spelers het die Koreaanse span gevorm tydens die Asiatiese Rugbykampioenskap 2025: 

+ Agterspelers Speler  Posisie  Klub  Toetswedstryde Lee Geon  Skrumskakel  KEPCO  5 Chae Min-seong  Skrumskakel  POSCO  3 Kim Ki-min  Losskakel  KEPCO  7 Kim Nam-uk  Senter  KEPCO  27 Lee Jin-kyu  Senter  Hyundai Glovis  3 Kim Won-ju  Senter  Universiteit van Korea  0 Jeong Yeon-sik  Vleuel  Hyundai Glovis  18 Jang Jeong-min  Vleuel  KEPCO  13 Chang Yong-heung  Vleuel  KEPCO  12 Jang Hyun-goo  Vleuel  Sangmu  1+ Voorspelers Speler  Posisie  Klub  Toetswedstryde Kim Jeep  Haker  KEPCO  18 Hwang In-bum  Haker  POSCO  1 Na Kwan-young 15px|Kaptein  Stut  KEPCO  23 Choi Ho-young  Stut  Sangmu  8 Kang Soon-hyuck  Stut  POSCO  9 Lee Hyun-soo  Stut  KEPCO  7 Jang Seok-hwan  Slot  KEPCO  9 Yang Dae-young  Slot  Hyundai Glovis  7 Noh Ok-gi  Losvoorspeler  KEPCO  7 Choi Seong-deok  Losvoorspeler  KEPCO  6 Hwang Jeong-wook  Losvoorspeler  Hyundai Glovis  4 Lee Hyeon-je  Losvoorspeler  Hyundai Glovis  3 Park Jun-yung  Losvoorspeler  KEPCO  2

 Bekende spelers 
Tot dusver is nog geen Suid-Koreaanse speler in Wêreldrugby se Heldesaal opgeneem nie.

 Spelerstatistieke 
Vervolgens die belangrikste statistieke van Korea se spelers. Die spelers wat met * gekenmerk is, is nog aktief en kan hul statistieke verbeter.

(Korrek teen Julie 2025)

+ Meeste toetswedstryde  Rang  Naam  Tydperk  Toetswedstryde 1  Sung-soo Kim  2005–2017  19 2  Youn-hyung Oh  2003–2018  17 3  Young-hun Yang  2003–2014  14 4  Min-suk Yoo  1996–2004  14 5  Youn-kwon Woo  2005–2016  13 6  Dong-ho Kang  1994–2002  13 7  Jin-bae Park  1996–2002  12 8  Kwang-moon Lee  2003–2014  12 9  Dong-sun Kim  1996–2004  12 10  Chul-woong Kwan  1996–2006  10

+ Meeste punte aangeteken  Rang  Naam  Tydperk  Punte 1  Youn-hyung Oh  2003–2018  98 2  Jae-sung Kim  1998–2002  77 3  Jin-wook Lee  1998–2002  65 4  Hyung-ki Kim  1998–2005  45 5  Chang-kyu Shin  1986–1990  29 6  Seong-min Jang  2012–2019  25 7  Hwan-myung Yong  1994–2002  25 8  Je-gal Bin  2012–2016  20 9  Jun-ki Hong  2008–2008  20 10  Sung-soo Kim  2005–2017  20+ Meeste drieë gedruk  Rang  Naam  Tydperk  Drieë 1  Jin-wook Lee  1998–2002  13 2  Hyung-ki Kim  1998–2005  9 3  Seong-min Jang  2012–2019  5 4  Jin-bae Park  1996–2002  4 5  Yeon-ki Kim  1988–1994  3 6  Chang-min Park  2000–2007  3 7  Young-choon Kim  1988–1996  2 8  Keun-hyun Kim  2003–2013  2 9  Tae-il Woo  1998–2002  2 10  Baie spelers met een drie elk

 Afrigters 
Die volgende persone het al as hoofafrigters van die Suid-Koreaanse nasionale rugbyspan gedien:

 Naam  Tydperk  Seo Chun-oh  2004  Cho Sung-chul  2005  Kim Do-hyun  2006  Song No-il  April 2006  Moon Young-chan  2006–2007  Chung Hyung-suk & Seo Chun-oh  November 2006–2007  Choi Chang-ryul  sedert April 2018

 Sien ook 

 Suid-Koreaanse nasionale sokkerspan

 Verwysings 

 Bronnelys 



 Eksterne skakels 

   Amptelike webwerf van die Koreaanse Rugbyunie
  Korea by Wêreldrugby

Kategorie:Rugby in Suid-Korea
Kategorie:Nasionale rugbyspanne van Asië